b'\n_START_ARTICLE_\nAndrej \xc5\xbdmavc\n_START_SECTION_\n\xc5\xbdivljenje\n_START_PARAGRAPH_\nAndrej \xc5\xbdmavc se je rodil v Slogonskem (danes Vrhje) kmetu Jo\xc5\xbeefu in Heleni \xc5\xbdmavc. Njegov starej\xc5\xa1i brat je bil Ivan \xc5\xbdmavc, filozof in sociolog. Po ljudski \xc5\xa1oli v Kapelah in ni\xc5\xbeji gimnaziji je obiskoval u\xc4\x8ditelji\xc5\xa1\xc4\x8de v Mariboru in Ljubljani, kjer je 1894 maturiral. V letih 1894\xe2\x88\x921897 je u\xc4\x8dil v ve\xc4\x8d krajih (Strmec pri Vojniku, \xc5\xa0empeter v Savinjski dolini, \xc5\xbdalec, \xc5\xbdusem, Trebnje). Kot \xc5\xa1tipendist \xc5\xa0tajerske de\xc5\xbeelne vlade je 1897 - 1899 obiskoval Vi\xc5\xa1jo \xc5\xa1olo za vinarstvo in sadjarstvo v Klosterneuburgu (Avstrija), 1899 - 1900 pa Visoko \xc5\xa1olo za kmetijstvo in gozdarstvo na Dunaju. 1. januarja 1901 je prevzel upravo Ljudske \xc5\xa1ole v Gri\xc5\xbeah in ustanovil nedeljsko kme\xc4\x8dko \xc5\xa1olo, a \xc5\xbee 17. januarja istega leta od\xc5\xa1el za strokovnega u\xc4\x8ditelja na sadjarsko \xc5\xa1olo v Bukov\xc4\x8de pri Negotinu v Srbiji (1901 - 1903). Od 1903 - 1905 se je izpopolnjeval v Nem\xc4\x8diji (Darmstadt, Altenburg), Franciji (Saint Claude) in \xc5\xa0vici (Z\xc3\xbcrich), nato je bil 1905 - 1908 bil potujo\xc4\x8di u\xc4\x8ditelj za sadjarstvo in vinogradni\xc5\xa1tvo ter komisar pri zvezi gospodarski zadrug v Gradcu. V letih 1908\xe2\x88\x921912 je bil generalni in\xc5\xa1pektor posestev kneza Metternicha, 1912 - 1914 in\xc5\xa1pektor pri de\xc5\xbeelnem gospodarskem svetu v Zadru._NEWLINE_Med 1. svetovno vojno je bil in\xc5\xa1pektor in \xc5\xa1ef oddelka pri centralni zvezi gospodarskih zadrug na Dunaju, 1919 postal in\xc5\xa1pektor pri Kmetijskem poverjeni\xc5\xa1tvu v Ljubljani, 1920 pa ravnatelj Vinarsko-sadjarske \xc5\xa1ole v Mariboru. Tu je dotedanjo nem\xc5\xa1ko \xc5\xa1olo sloveniziral in ji priskrbel moderna u\xc4\x8dila, aparate, orodja in gospodarske naprave. Zlasti si je prizadeval za obnovo vinogradov, uvajanje kakovostnih vinskih sort, izrabo ekolo\xc5\xa1ko najugodnej\xc5\xa1ih leg za kori\xc5\xa1\xc4\x8denje vinogradov in sadovnjakov. Boril se je proti samorodnicam, proti izkori\xc5\xa1\xc4\x8danju vinogradov in vini\xc4\x8darjev, za ustanavljanje hranilnic in posojilnic, ter vinarskih in sadjarskih zadrug. Bil je med vodilnimi jugoslovanskimi enologi med vojnama, vzgojitelj slovenskih kletarjev in enologov, ter eden od ustanoviteljev Vinarskega dru\xc5\xa1tva Slovenije in urednik njegovega glasila Na\xc5\xa1e gorice (1927 - 1930). Leta 1928 se je upokojil, vendar \xc5\xa1e vedno ostal aktiven enolog. V letih 1930 - 1936 je bil banovinski vinski nadzornik ter se trudil uveljaviti skrb za kakovost vina v gostinstvu. Izpopolnjeval je slovensko vinogradni\xc5\xa1ko in sadjarsko izrazje. Za svoje delo je prejel odlikovanje red svetega Save (1926).'